Nordjyske minkavlere er blandt verdens bedste til at avle mink. Lige nu er der gang i den på farmene. Minkene er nemlig i deres årlige brunst.

De flotteste minkhanner har travlt i disse dage. Lige nu er de i brunst, og det er de kun én gang om året. Minkene er kun i brunst i 14-20 dage, så der er travlt, for det er altså niveauet til næste års skind, der skal sættes nu. Og det er vigtigt. Minkpels er en af Danmarks største eksportvarer. Alene i Nordjylland er der 541 avlere. - Det er vigtigt at vælge de rigtige til avl. Vi kigger efter hårlængde, tætheden af hårene og størrelsen på dyret. Det er ligesom de ting, vi får afregnet efter, siger John Trier, der er minkavler i Brønderslev. Minkhannerne skal i løbet af den næste uge have hyrdetime med mindst fem minkhunner, og de heldige får endda lov at ordne to om dagen. Men sidst i marts er hyrdetimerne forbi - for hannerne skal pelses, så det handler om at nyde det så længe det varer.